雜曲歌辭 結客少年場行
作者：盧照鄰
朝代：唐

paragraphs: 長安重遊俠，洛陽富才雄。
玉劒浮雲騎，金鞍明月弓。
鬬雞過渭北，走馬向關東。
孫賓遙見待，郭解暗相通。
不受千金爵，誰論萬里功。
將軍下天上，虜騎入雲中。
烽火夜似月，兵氣曉成虹。
橫行徇知己，負羽遠從戎。
龍旌昏朔霧，鳥陣卷寒風。
追奔瀚海咽，戰罷陰山空。
歸來謝天子，何如馬上翁。